Vayronalik shunday boshlandi...
„Vayronalik shunday boshlandi...“ (inglizcha: Things Fall Apart) — nigeriyalik yozuvchi Chinua Achebe qalamiga mansub roman. Ilk bor 1958-yil Buyuk Britaniyada William Heinemann Ltd tomonidan chop etilgan. Roman ingliz tilida yozilgan zamonaviy Afrika romanlarining eng yaxshi namoyondasi oʻlaroq baholanadi. „Vayronalik shunday boshlandi...“ Afrika maktablarida dars programmasiga kiritilgan va ingliz tilida soʻzlashuvchi dunyoda keng oʻrganiladi. Roman nomi Irland shoiri W. B. Yeatsning „Ikkinchi kelish“ deb nomlanuvchi sheʼrdagi misradan olingan. Asarda igbolar (asarda „ibo“ deb berilgan) yetakchisi Okonkwo (talaffuzi: Okonvko) Umuofia (talaffuzi: Umuofiya) deb ataluvchi xayoliy Nigeriya qishlogʻida boshidan kechirganlari haqida hikoya qilinadi. „Endi halovat yoʻq“ (inglizcha: No Longer at Ease) (1960) hamda „Xudo nayzasi“ (inglizcha: Arrow of God) (1964) romanlari „Vayronalik shunday boshlandi...“ romanining davomi boʻlib, bu uch roman trilogiyani tashkil etadi.